Modack aangekla van moord op KinnearArgieffoto van Nafiz Modack (Foto: Noor Slamdien/African News Agency/ANA) Nafiz Modack, ŉ vermeende sleutelfiguur in die Kaapse onderwêreld, en sy medebeskuldigde, Ricardo Morgan, is Vrydag amptelik aangekla van die moord op lt.kol. Charl Kinnear. Lt.kol. Philani Nkwalase, woordvoerder van die Valke, sê in ’n verklaring Modack en Morgan is ná Zane Kilian (39) se inhegtenisneming met die moord verbind. Al drie staan nou tereg vir die moord op Kinnear (52), bevelvoerder van die Wes-Kaapse teenbende-eenheid. Kinnear is op 18 September koelbloedig in sy motor voor sy huis in Bishop Lavis doodgeskiet. Maroela Media het vroeër berig Modack word ook vervolg vir die gefnuikte handgranaataanval op Kinnear en sy gesin in 2019. Modack staan ook tereg op aanklag van korrupsie. Dié berugte onderwêreldbaas wou na bewering ’n polisiebeampte verbonde aan die polisie se teenbende-eenheid betaal vir inligting oor die polisie se ondersoek na hom. Lt.genl. Tebello Mosikili, hoof van die Valke, sê in die verklaring hy hoop van harte dat Modack en Morgan se inhegtenisnemings vertroosting sal bring. “Dit bring ons ŉ stap nader aan berusting.”